
Aniversarea a 120 de ani de la înființarea şi a 50 de ani de la redeschi- 
derea Seminarului catolic din laşi ar fi incompletă dacă nu s-ar acorda 
puţină atenție şi rectorilor ce erau în funcție în acele momente de încercare 
şi de har, adică părintelui iezuit de origine poloneză F. X. Habeni, rectorul din 
29 septembrie 1886, şi părintelui A. Trifaş, rectorul din 26 noiembrie 1956. 
Timpurile în care au activat aceşti păstori ai Bisericii noastre nu sunt prea 
îndepărtate de noi, de aceea, informaţiile pe care le avem despre viața şi 
operele lor de apostolat mi se par puține, parcă irelevante sau, dacă vreți, 
nu prea spectaculoase. Totuşi, trebuie să remarc faptul că Habeni a rămas 
în funcție 8 ani, iar Trifaş - aproape 13 ani (fusese rector deja între 1946 şi 
1948), în vremuri grele, cum spuneam mai sus. În sine, durata unui man- 
dat nu spune mare lucru, dar, dacă ținem cont de provocările la care trebuie 
să corespundă, atunci lucrurile se schimbă. 

S-a vorbit mult şi pe bună dreptate despre implicarea fără rezerve atât 
a părintelui Habeni, cât şi a părintelui Trifaş în concretizarea planului 
pastoral voit de episcopul N.I. Camilli sau de mons. P Pleşca. În paginile 
care urmează nu voi pune accentul pe acest aspect, ci pe contextul în care 
au trăit şi activat, un context de cele mai multe ori nefavorabil îndeplinirii 
misiunii ce le-a fost încredințată. Privind retrospectiv drumul parcurs, 
constat că reflecțiile mele despre F. X. Habeni şi A. Trifaş se încadrează 
mai mult în ceea ce se numeşte filozofia istoriei, de la care am învățat că 
împrejurările istorice concrete pot acuza şi, în acelaşi timp, scuza pe cineva 
cuprins în vâltoarea lor şi că, în fond, destinul omului e o chestiune de 
conştiinţă şi de libertate interioară. 


Francisc Xaveriu Habeni (1826-1894) 


A sosit la laşi în 25 august 1885, ca superior al Misiunii iezuiţilor din 
Moldova, iar un an mai târziu a fost numit rector al Seminarului din laşi 
deschis de episcopul N.I. Camilli în 29 septembrie 1886. Din biografia sa! 


1 Cf. A. MORARU — I. RĂCHITEANU, Păstorii Diecezei de Iaşi şi rectorii Seminarului diecezan, 
Sapientia, Iaşi 2004, 45. 

am reținut doar că a fost hirotonit preot pentru provincia iezuiţilor din 
Galiţia (Polonia) în 1856. 

Anul 1856 a fost un an de împlinire pentru el, dar nu pentru poporul 
polonez şi pentru călugării iezuiți din Polonia. Statul polon dispăruse în 
anul 1795; Ordinul „Societatea lui Isus” fusese desființat mai înainte, în 
1773: fără ţară şi fără ordin, călugării iezuiţi s-au refugiat timp de mai 
mulți ani în Rusia Albă (Bielorusia de astăzi), de unde aveau să fie expul- 
zați de ţar în 1820. Dar între timp, Ordinul iezuiţilor a fost reînființat. Din 
Rusia Albă, iezuiții polonezi s-au retras în Galiţia, o regiune poloneză sub 
controlul puterii Imperiului Austriac, unde au deschis mai multe colegii — 
la Tarnopol, Lemberg, Nowy Sacz şi Cracovia —, a căror faimă religioasă şi 
culturală s-a răspândit în tot Imperiul Habsburgic?, ajungând până în teri- 
toriile României de astăzi?. 

În timpul anilor de formare ai lui Habeni, Europa trăia din plin sub in- 
fluența curentelor iluministe. La bază ele aveau ideile şi proiectele Uma- 
nismului din secolul al XV-lea: construcția unei imagini realiste despre 
lume cu ajutorul cunoştinţelor ştiinţifice, asumarea filozofiei umaniste 
drept concepţie despre lume, respingerea credinţei şi a religiei ca fiind ceva 
ireal, mitologic, ba chiar contrar rațiunii. Dar, dintr-un sistem filozofic, 
Iluminismul a fost transformat de lumea cultă într-un slogan: erau exaltate 
rațiunea, iubirea universală a omului şi toleranța religioasă. Deoarece 
această mişcare intelectuală a fost declanşată de oameni, s-a observat în- 
dată că, de fapt, rațiunea a devenit lipsa de credință, imoralitatea era nu- 
mită natură, iubirea universală a omului nu se manifesta aproape deloc, 
iar toleranța religioasă s-a transformat într-o adevărată ură împotriva Bi- 
sericii, în special împotriva instituţiilor ecleziastice şi a mănăstirilor. Lupta 
împotriva iezuiţilor şi desființarea canonică a Ordinului în 1773 au fost 


2 Cf. W. V. BANGERT, Istoria iezuiţilor, Ars Longa, laşi 2001, 630. 

3 Legăturile dintre populaţia catolică din teritoriile româneşti şi călugării iezuiți sunt 
foarte vechi. Potrivit părintelui O. Bosa, prima prezenţă a iezuiţilor pe teritoriul actual al 
României a fost semnalată în anul 1579. Fiind invitaţi de principele Transilvaniei, Ştefan 
Bathory, ei au venit din Polonia la Cluj, Alba-Iulia, Oradea, Odorheiu Secuiesc, unde au 
deschis şcoli, au întemeiat colegii — unele dintre ele s-au transformat de-a lungul timpului 
în academii sau universități, cum este cea de la Cluj (1584) — şi au îndeplinit diferite activi- 
tăți pastorale. Câţiva ani mai târziu, călugării iezuiți au trecut Munţii Carpaţi şi din Tran- 
silvania au ajuns în Moldova. Astfel, în anul 1644, părintele Paul Beke a ajuns la Iaşi, unde 
a constat o mare deschidere culturală şi o prezenţă multinațională, care erau promovate de 
domnitorul Vasile Lupu. După părintele Beke au sosit alți părinţi din Polonia, motiv pentru 
care, în anul 1659, Sinodul catolic din Bacău le-a oferit iezuiţilor două parohii, Iaşi şi Cot- 
nari, unde au deschis două şcoli pentru formarea culturală şi spirituală a tinerilor. Între 
anii 1773 şi 1814, Ordinul iezuiţilor a fost desființat. După reînființare, câțiva ani mai târ- 
ziu, părinţii iezuiți au revenit în România: la Satu Mare în 1858 şi la laşi în 1885. Cf. O. 
Bosa, „Cuvânt înainte”, în W. V. BANGERT, Istoria iezuiţilor, 5-8. 

posibile, printre altele, şi din cauza orbirii de care au dat dovadă timpurile 
noi ale Iluminismului“. Spiritul antireligios al Iluminismului, schimbările 
politice şi secularizările cauzaseră iezuiţilor daune atât de mari încât după 
reînființare au trebuit să înceapă totul de la zero. 

Fără îndoială, dorința şi curajul de a reîncepe o lucrare întreruptă sau 
distrusă i-au modelat caracterul părintelui Habeni, fapt care s-a exprimat 
nu atât prin asprimea vieţii, cât, mai ales, printr-o muncă onestă şi serioasă, 
prin rugăciunea meditativă, prin organizarea perfectă şi libertatea de acțiune 
în slujirea pastorală. În ce priveşte formarea sa teologică, accentul cădea 
pe apologetică, înțeleasă în sens larg, adică abordarea cu multă atenţie a 
aşa-ziselor „probleme ideologice”. În acelaşi timp, se verifica şi tendinţa de 
reluare a scolasticii, de dezvoltare a istoriei bisericeşti, a patristicii şi a te- 
ologiei biblice. În fine, în educarea aspiranţilor la starea ecleziastică, se 
acorda o importanță deosebită formării intelectuale. 

Acesta era, în linii mari, ambientul cultural în care s-a format Francisc 
Habeni. Ca răspuns la provocările timpului său, Habeni şi-a însuşit spiritul 
de rezistență împotriva tendințelor hegemonice ale statului, care invadase 
lumea educaţiei, apoi capacitatea de exercitare a facultății discernământului 
într-o lume ostilă evangheliei şi Bisericii, promovând în orice împrejurare 
binele persoanelor”. Aceste două direcţii de orientare în formarea catolică 
par să fi fost zestrea cea mai importantă din bagajul cultural pe care părin- 
tele Francisc Xaveriu Habeni l-a adus cu sine când a sosit la laşi în 1885, 
ca superior al Misiunii iezuiţilor din Moldova. 

Anul 1885 era un an bun pentru România. Ţara era în plină dezvoltare 
economică şi politică; fuseseră legiferate principiile ce aveau să determine 
guvernarea țării - un Executiv puternic şi o administraţie centralizată; filo- 
zofiile dominante ale statului modern - liberalismul şi conservatorismul — 
erau reprezentate de partidele politice în formare; elita intelectuală şi po- 
litică a țării asimilase pe deplin ideea modernă de națiune şi acceptase 
datoria de a retrasa granițele politice ale țării în concordanţă cu frontierele 
etnice; contactele cu Europa Occidentală deveniseră regulate şi de o im- 
portanță crucială pentru evoluţia țării; Occidentul servea elitei intelectuale 
şi politice drept model de urmat sau de evitat, dar niciodată ignorat?. În a 
doua jumătate a secolului al XIX-lea, populaţia României a crescut con- 
stant; structura socială păstra în linii mari configuraţia din prima jumătate 
a secolului al XIX-lea, dar, cu toate acestea, se produceau schimbări semni- 
ficative precum dezvoltarea oraşelor, dispariția formală a vechii clase a 


1 Cf. L. HERTLING, Istoria Bisericii, Ars Longa, laşi 2001, 466-469. 

5 Cf. L. HERTLING, Istoria Bisericii, 524-532. 

6 Cf. K. HITCHINS, „Desăvârşirea națiunii române”, în M. BĂRBULESCU şi alţii, Istoria Ro- 
mâniei, Editura Enciclopedică, Bucureşti 1998, 384. 

boierilor. Din punct de vedere etnic şi religios, populaţia era remarcabil de 
omogenă: 92% erau români, iar 91% erau ortodocşi”. Credinţa ortodocşilor 
români era ceva aparte: manifestările lor religioase nu erau zgomotoase; 


nu se întâlneau mistici, exaltați, bătrâni credincioşi fanatici; nici eretici, poate 
că nici sfinţi, cel puţin dintr-aceia făcuți de oameni; credința lor era potolită, 
statornică, lipsită de îndoieli, cât şi de fanatism şi intoleranță. Viaţa de toate 
zilele era plină de smerenie. O smerenie naivă, simplă, desigur, dar care pă- 
trundea totul; omul îşi făcea rugăciunea când se trezea şi când se culca, se în- 
china înainte de a rupe pâinea sau înainte de a se apuca de-o treabă, oricare ar 
fi fost ea. Şi nu doar oamenii din popor făceau aşa. La fel se petreceau lucrurile 
în toate păturile societății’. 


Lipsa fanatismului şi a sectarismului a făcut să nu existe, în Ţările Ro- 
mâne, nici un fel de rezistență serioasă din partea Bisericii în fața moder- 
nizării, spre deosebire de ceea ce s-a întâmplat în celelalte țări ortodoxe, 
mai ales în Grecia şi în Rusia. Românii păreau să fie poporul cel mai tole- 
rant din lumea creştină, dar şi poporul cel mai legat de religia sa. Aşa se 
explică rezistența, nu numai în fața islamului, ci şi în fața influenței cato- 
lice sau protestante?. 

Părintele Habeni a sosit la Iaşi într-o zi de vară: 25 august 1885. Pe 
atunci, oraşul avea o populaţie de circa 100 000 de locuitori; edificiile pu- 
blice erau mari; în afară de palatul domnesc, se vedeau aici biserici mari 
din piatră şi un număr însemnat de palate mai mici, în stil occidental. To- 
tuşi era un mare contrast între locuinţele boiereşti şi maghernițele de vă- 
lătuci care alcătuiau masa locuințelor şi a prăvăliilor. Cred că spectacolul 
străzii i s-a părut destul de interesant: străzi principale podite cu bârne de 
stejar; palate ce se învecinează cu dughene lăsate pe o parte şi prăvălii 
murdare; caleşti luxoase mânate de arnăuţi şi căruțe mânate de țărani; iar 
pe jos, toate neamurile din Orient şi Occident, în veşmintele cele mai pes- 
trițe. Vara, după prânz, dintr-odată forfota înceta, tot oraşul parcă ador- 
mea. Strada devenea pustie; lumea mânca şi se odihnea. Spre seară, băcanii 
deschideau prăvăliile, strada se însuflețea din nou şi, dacă negustorii şi 
oamenii de rând se apucau de treabă, tinerii din lumea bună, în trăsuri, se 
duceau să se răcorească în pădurea de la Copou”. 

Potrivit unor rapoarte de la sfârşitul secolului al XIX-lea, în Moldova 
trăiau aproximativ 65 de mii de catolici, organizaţi în 26 de parohii, acti- 
vau 23 de preoți, existau 37 de biserici din piatră, 60 de biserici din lemn şi 


7 Cf. K. HrrcHINs, „Desăvârşirea națiunii române”, 400-402. 

5 N. Djuvara, Între Orient şi Occident. Țările române la începutul epocii moderne, Hu- 
manitas, Bucureşti 2002, 164. 

9 Cf. N. DJuvaRa, Între Orient şi Occident, 166-167. 

10 Cf. N. DUvARA, Între Orient şi Occident, 188-189. 

15 capele. Asta înseamnă că fiecare preot avea în grija sa aproximativ 3 000 
de catolici, o parohie şi vreo 5 biserici. În aceste condiții, viaţa catolicilor 
nu se dezvolta în mod normal, pentru că, în vreme ce numărul catolicilor 
creştea, numărul preoţilor scădea, fie că se îmbolnăveau, fie că îmbătrâ- 
neau; distanțele între comunităţile catolice erau mari şi greu de străbătut; 
cu excepţia a două pensioane pentru fete, unul la Iaşi şi altul la Galaţi, 
lipseau şcolile şi colegiile pentru educaţia tinerilor catolici; nu exista un 
seminar pentru formarea preoților indigeni; nu existau dascăli şi profesori 
localnici. Totuşi, din punct de vedere politic şi geografic, timpul şi locul 
erau potrivite pentru a investi în cultură, în educaţie. Prin legea învăță- 
mântului din 1864, învățământul primar de patru ani a devenit obligato- 
riu şi gratuit şi s-a admis predarea religiei în şcoli. Pentru că la laşi s-a 
înființat Universitatea în 1860 şi, în acelaşi timp, tot aici s-au deschis nu- 
meroase şcoli superioare de ştiinţă şi de arte, Iaşii au devenit principalul 
centru de învățământ din Moldova. 

Prima misiune a lui Habeni era aceea de a prelua conducerea şcolii pa- 
rohiale de băieţi, ce se afla lângă biserica catolică din Iaşi, şi să o transforme 
în colegiu. În această şcoală trebuia să educe copiii care doreau să intre 
într-un ordin ecleziastic; să-i formeze în spiritul bunelor moravuri şi al 
aprofundării ştiinţelor; să insiste asupra îndemnurilor înțelepte ale Papei 
Leon al XIII-lea; să predea teologia aspiranţilor la ordinele sacre, până 
când va fi înființat un Seminar diecezan canonic!!. Până la moartea sa, 
survenită în 1894, şcoala parohială nu a devenit colegiu!?, în schimb, după 
ce a fost renovată, restaurată, şcoala a fost dată în folosință în 10 octom- 
brie 1886 pentru Seminarul catolic. Potrivit regulamentului de funcționare 
a Seminarului!*, părintele Habeni avea mai multe îndatoriri, printre care: 
citea scrisorile trimise şi primite de elevi; controla tot ceea ce primeau elevii 
de la părinţi, rude sau prieteni; pentru îndreptarea sau corijarea elevilor, 


1 Cf. Pactum, din 1 august 1885, încheiat între episcopul Nicolae Iosif Camilli şi părin- 
tele Henric Jackowski, provincialul iezuiţilor din Galiţia, în: A. MORARU, Seminarul Catolic 
din Iaşi, 33-34. 

"2 În calitate de superior al Misiunii iezuiţilor în Moldova, părintele Habeni avea de 
gând, probabil, să-i pregătească în această şcoală şi pe viitori candidaţi la Ordinul „Societa- 
tea lui Isus”. Şcoala parohială renovată şi destinată Seminarului era aceeaşi clădire de 
lângă reşedinţa episcopală în care a funcționat cea mai veche şcoală populară din Iaşi, încă 
din anul 1817, şi în care episcopul Sardi a înființat în anul 1845 un Seminar mic pentru 
seminariştii indigeni. În anul 1847, în Seminar erau 12 seminarişti. De remarcat e faptul 
că tot un preot polonez din provincia Galiţia a fost invitat să conducă Seminarul mic al 
episcopului Sardi, şi anume preotul iezuit Dionisie Zachaczewski. O dată cu moartea episco- 
pului Paul Sardi, Seminarul şi-a încetat activitatea, adică în 19 noiembrie 1948. Cf. A. Mo- 
RARU, Seminarul Catolic din laşi, 45. 

13 Cf. Constitutiones et Regulae quaedam Seminarii Catholici Jassiensis, în I. GABOR, 
Seminarul Catolic laşi. 1886-1986, Luizi Călugăra 1986, 30-38. 

le impunea acestora diferite pedepse; hotăra oportunitatea şi-i învoia pe 
elevi pentru a-şi vizita părinţii în caz de boală; în cazuri grave şi urgente, 
putea să hotărască eliminarea vreunui elev din Seminar; supraveghea şi 
putea să dispenseze modificarea programului de conversaţie în limba fran- 
ceză, în limba germană, în limba maghiară sau în limba oficială a Semina- 
rului, adică în limba română; avea obligaţia de a se adresa colaboratorilor 
săi cu numele oficiului, nu cu cel de familie; dacă erau mai mulți elevi cu 
acelaşi nume de familie, numele permis elevilor de a se adresa unul altuia, 
rectorul decidea modul de chemare; aproba întâlnirea dintre elevi şi profe- 
sori, dar nu şi cea dintre teologi şi profesori; îi învoia pe elevi şi pe teologi 
să citească alte cărți decât cele care ţin de şcoală. Dar cea mai importantă 
datorie a rectorului era aceea de a le insufia studenţilor în teologie duhul 
de lepădare de sine şi de jertfă, pasiunea pentru gloria lui Dumnezeu şi 
mântuirea sufletelor". 

În primul an de şcoală 1886/1887, în Seminar erau doi părinţi profesori, 
un magistru şi 9 elevi. În vara anului 1887 li se adaugă părintele iezuit 
Felix Wiercinski, tot din Provincia iezuiţilor din Galiţia, ca prefect de stu- 
dii, şi alţi 5 elevi. În anul 1887/1888, alături de rector, mai erau trei părinți 
profesori şi 14 seminarişti, dintre care 12 au ajuns preoţi. Cu multă bucu- 
rie, în anul 1888/1889 au fost primiţi încă 4 elevi; dar o dată cu creşterea 
numărului elevilor, au apărut şi problemele legate de cazare şi şcolarizare. 
Clădirea Seminarului avea nevoie de reparații şi reamenajări, care costau 
foarte mult în raport cu puterea financiară a tinerei dieceze. Episcopul 
Camilli şi rectorul Habeni au apelat la prietenii lor din străinătate, cerând 
ajutor pentru a promova această „faptă bună începută aşa de bine”, cum 
s-a exprimat episcopul Camilli într-o scrisoare pastorală din 1893. În ciuda 
greutăților, părintele Habeni era optimist, pentru că între timp au intrat 
în Seminar încă 5 elevi şi 3 părinţi profesori iezuiți, astfel încât în 1890 în 
seminar erau 23 elevi şi 7 preoţi iezuiți. După 1890, părintele Habeni a fost 
ajutat de încă alți 5 părinţi profesori. La 1 noiembrie 1891, în catedrala 
episcopală din laşi, 11 seminarişti primesc haina clericală; iar în 1892, încă 
9 seminarişti au primit tonsura şi haina clericală. 

Pe lângă aceste obligaţii față de Seminar, Habeni avea şi misiunea de a 
vizita anumite parohii din Dieceză în calitate de superior al Misiunii iezu- 
iților din Moldova. Cu acest prilej, el a susținut cauza Seminarului şi a se- 
minariştilor localnici atât în fața autorităților civile, cât şi în rândurile 
credincioşilor catolici. 


14 Cf. N.I. CAMILU, Scrisoare Pastorală (Roma 1903), Bucureşti 1904, 11, apud I. GABOR, 
Seminarul Catolic Iaşi, 51. 

Din cauza modului de administrație centralizat al parohiilor voit de 
Congregația De Propaganda Fide pentru locurile de misiune şi aprobat de 
mons. Camilli, au apărut mai multe neînțelegeri şi tensiuni între episcop 
şi preoții misionari franciscani şi iezuiţi, care, printre altele, nu erau dis- 
puşi să renunţe la modul de administraţie a solo. Pentru a atrage atenția 
asupra gravității problemei, în 10 mai 1894, episcopul Camilli şi-a dat de- 
misia”. Cu toate acestea, în vara aceluiaşi an 1894, părintele Habeni a 
primit în Seminar încă 15 elevi, dintre care 12 au ajuns preoți; printre ei 
se aflau nume celebre în istoria Diecezei de Iaşi: Wilhelm Clofanda, Iosif 
Clofanda, Anton Romila, Grigore Enariu şi Mihai Robu; ultimul a ajuns 
primul episcop indigen de laşi (1925-1944). 

Neîndoielnic, greutăţile inerente construcţiei instituționale şi materiale 
a Seminarului, dificultăţile de ordin ecleziastic, şcolar şi administrativ au lăsat 
urme în trupul şi sufletul părintelui Habeni. În seara zilei de 7 august 1894, 


15 Înainte de a pleca din țară, în noiembrie 1894, Guvernul țării îl decorează pe PS. Ni- 
colae Iosif Camilli cu „Ordinul Coroana României” pentru faptul de a fi fondat un Seminar 
catolic pentru clerul indigen din Moldova. Cf. E WreRcINsKI, Scrisoare către Episcopul Do- 
minique Jaquet, din martie 1896, în Arhiva Seminarului, dosar 58/1897, 189, apud A. Mo- 
RARU, Seminarul Catolic din Iaşi, 51. Episcopul Nicolae Iosif Camilli a revenit în scaunul 
episcopal de la Iaşi în 1904, unde a rămas până la moartea sa, în 1916. Iată un portret al 
episcopului Camilli făcut de arhiepiscopul Raymund Netzhammer: „Monseniorul Camilli 
avusese un caracter vital şi impulsiv, drept pentru care fusese un om neobişnuit de vorbăreț, 
şi adesea de o valoare inestimabilă în aprecierea şi evaluarea unor persoane sau lucruri. 
Camilli era foarte sârguincios în problemele Bisericii şi ale legislaţiei clericale. A publicat o 
serie de dispoziţii pentru Dieceza sa atât la timpul, cât şi după vizitele sale pastorale; spre 
sfârşitul vieţii sale îşi strânsese decretele şi le publica sub formă de carte. Nu ţinea cont de 
nimeni dacă ajungea la concluzia că au fost ignorate ceremonii, legi bisericeşti sau propriile 
sale dispoziţii. În asemenea cazuri, chiar şi asupra colegilor săi, îndeosebi asupra fraţilor 
din propriul său ordin, franciscanii negri, îşi revărsa o ploaie de reproşuri şi sentințe dure. 
Dar cei care îl cunoşteau pe acest om sârguincios, care în chestiuni teologice era, fără îndo- 
ială, un excelent practician, nu i-o luau în nume de rău. Lui Camilli nu-i plăcea prea mult 
dacă aduceai vorba de Papa Leon al XIII-lea, care îi acceptase demisia din postul de episcop 
de Iaşi, pe care şi-o înaintase el însuşi, dar era cu atât mai încântat de Pius al X-lea, un papă 
al reformelor bisericeşti interne. În timpul şederii sale de zece ani la Roma (1894-1904), cea 
mai frumoasă perioadă fusese cu siguranță aceea când papa însuşi i-a încredinţat postul de 
vizitator apostolic al parohiilor din Roma. Acolo se aflase în elementul său! (...) Intotdeauna 
a fost prietenul apropiat al iezuiţilor, dar numai al celor italieni. Deoarece la Iaşi el aparţi- 
nea de provincia poloneză a Ordinului, aşa încât îi fuseseră trimişi îndeosebi polonezi şi 
nemți pentru Seminar şi Dieceză, şi deoarece insistase pe lângă generalul Ordinului că îşi 
dorea iezuiţi, nicidecum nemți şi polonezi în locul acestora, s-a ajuns la unele divergențe şi 
dispute, care s-au soldat cu retragerea iezuiţilor din Dieceza de laşi. Această Societate a lui 
Isus nu putea şi nici nu voia să accepte ideea că nemţii şi polonezii nu ar putea fi şi ei nişte 
iezuiți autentici. Acest om bun era un italian focos din Marche; nu-i venea deloc uşor să 
conviețuiască cu naționalitățile nordice, al căror mod de gândire îi rămăsese străin şi de 
neînțeles”, R. NETZHAMMER, Episcop în România. Într-o epocă a conflictelor naţionale şi re- 
ligioase, Editura Academiei Române, Bucureşti 2005, 598-599. 

pe când mulți tineri şi tinere din laşi porneau în caleşti de lux spre grădina 
Copou pentru a se răcori după căldura zilei de vară, părintele rector pleca 
să se răcorească în Casa Tatălui, „după ce a primit cu evlavie şi supunere 
la voința lui Dumnezeu Sfintele Taine”!$. Habeni nu a avut fericirea de a-i 
vedea pe cei 25 dintre seminariştii săi care au ajuns să urce treptele sfân- 
tului altar. Primul rector al Seminarului din Iaşi a fost înmormântat în 
Cimitirul „Eternitatea” din laşi. 

După Habeni, la conducerea Seminarului a fost numit un alt preot iezuit 
de origine poloneză, şi anume Felix Wiercinski. În cei nouă ani de activitate 
în Dieceza de Iaşi, Habeni şi-a împlinit datoria cu multă dăruire şi delica- 
tețe, calități pe care le avea deja la sosirea sa pe plaiurile moldave”, însu- 
şiri umane şi spirituale remarcate, de altfel, şi de episcopul Camilli, care l-a 
supranumit „floare” a Bisericii. 


Anton Trifaş (1906 - 1968) 


După întreruperile provocate de cele două războaie mondiale şi de regi- 
mul comunist, Seminarul din laşi îşi reia activitatea în mod oficial la 1 oc- 
tombrie 1956, dar în mod concret în 26 noiembrie 1956, avându-l ca rector 
pe părintele Anton Trifaş. Proiectul de formare sacerdotală păstrează în 
linii mari direcţiile teologice, spirituale şi pastorale dezvoltate de părinţii 
iezuiți în timpul primei şi al celei de-a doua prezenţe la conducerea Semi- 
narului. Pe lângă toate acestea, părintele Anton Trifaş a reuşit să introducă 
în programul de formare a viitorului preot un accent mai curând practic 
decât teoretic. 

Din biografia părintelui Trifaş!* am reținut faptul că şi-a terminat stu- 
diile în teologie la Colegiul „Bringole-Salle” din Genova, unde a fost sfințit 
preot la 21 mai 1932. Experienţa teologică şi pastorală în Biserica italiană 
dintre cele două războaie mondiale a lăsat urme adânci în viața preotului 
A. 'Trifaş. În timpul acela, viața internă Bisericii italiene manifesta un pro- 
gres continuu în toate domeniile: frecvenţa la sacramente devenea mai mare, 
creştea numărul vocaţiilor la preoţie şi la viața călugărească, se răspândea 
educaţia religioasă în şcoli, se intensifica predicarea şi difuzarea cuvântului 
de învățătură catolică prin presa scrisă, se dezvolta acțiunea caritabilă şi 
sporea zelul misionar. Dar, în acelaşi timp, tulburarea provocată de Primul 
Război Mondial şi-a lăsat amprenta asupra vieții interne a Bisericii, producând 


16 Cf. A. MORARU, Seminarul Catolic din laşi. 1886 — 29 septembrie — 1996 (lucrare de 
licenţă susținută la Institutul Teologic Romano-Catolic din laşi în 1996), laşi 1997, 49. 

11 Cf. N.I. CAMILUI, Scrisoare către Provincialul de Galiţia, din 11 ianuarie 1886, în Arhiva 
Seminarului, dosar 58/1885, 85, apud A. MORARU, Seminarul Catolic din Iaşi, 35, nota 10. 

18 Cf. A. MORARU - I. RĂCHITEANU, Păstorii Diecezei de laşi şi rectorii Seminarului diece- 
zan, 13. 

o anumită nelinişte; catolicii au devenit hipersensibili în legătură cu toate 
evenimentele, astfel încât a devenit o modă examenul de conştiinţă, reedu- 
carea şi interiorizarea. La mulți catolici s-a văzut un fel de neîncredere în 
viața pastorală, în sacramente şi în ierarhie. Printre preoți a apărut o cău- 
tare plină de nelinişte de noi metode pastorale mai potrivite timpului. Se 
spunea adesea că preotul trebuie să meargă mai mult „spre popor”. În 
aceste preocupări era mult idealism, dar şi multă tulburare, chin. Compor- 
tamentul multor catolici se asemăna într-o anumită măsură cu al acelora 
care în inima lor erau convinşi că luptă pentru o cauză pierdută, dar sperau 
ca în ultimul moment să împiedice prăbuşirea definitivă!?. 

După revenirea în țară în 1932, părintele Anton Trifaş a lucrat ca vicar şi 
paroh în mai multe parohii, cum ar fi laşi, Grozeşti, Dărmăneşti şi Rădăuți. 
Pe atunci, România era în plină dezvoltare politică şi economică, potrivit 
modelelor europene ale democraţiei parlamentare şi ale întreprinderilor 
capitaliste şi ale pieţei libere. Structura socială dobândea treptat un aspect 
occidental, manifestat prin predominația clasei de mijloc în viaţa politică şi 
economică; majoritatea intelectualilor şi oamenilor politici nu se îndoiau 
nici o clipă că făceau parte din Europa - însuşi procesul construcției Româ- 
niei Mari era în esență un fenomen european. Dar, câțiva ani mai târziu, a 
început să se manifeste o mare orientare filozofică şi religioasă, care avea 
în centrul său de forță spiritualitatea ortodoxă ca sursă de inspirație pentru 
un stat organic, bazat pe etnicitatea antropologică şi spirituală. Dintr-odată 
au apărut aşa-zişii duşmani ai României: în primul rând, Biserica Catolică, 
apoi democraţia şi sistemul partidelor, bolşevismul, Societatea Naţiunilor etc. 
Prietenul României părea să fie numai unul singur: fascismul. Printre alte 
motive, era invocat faptul că numai fascismul ar mai fi fost capabil să se 
opună duşmanilor credinței şi să legitimeze statul român național creştin. 
Se credea că morala fascistă nu este altceva decât morala creştină, iar le- 
gislația sa ar fi derivat din legislația Bisericii”. Totuşi, acestei orientări i 
s-a opus alta, orientarea bazată pe valorile europene. Astfel, în această 
perioadă s-au configurat şi s-au confruntat două curente majore, unul oc- 
cidentalist, celălalt de întoarcere la un fundament naţional, ambele provo- 
când dezbateri politice şi luări de poziţie în plan cultural. Curentele de 
gândire ce se inspirau din spiritualitatea orientală îşi găseau punctul de 
sprijin în critica occidentală la adresa moştenirii carteziene şi iluministe. 
Influențele se întrepătrundeau şi aveau ca notă comună manifestările re- 
flexelor de autoapărare”. 


19 Cf. L. HERTLING, Istoria Bisericii, 570. 
20 Cf. C. DURANDIN, Istoria Românilor, Institutul European, laşi 1998, 208-209. 
21 Cf. C. DURANDIN, Istoria Românilor, 211. 

Pe fondul acestor confruntări a început un proces care a dus la izolarea 
românilor de Europa şi de valorile ei timp de decenii. Mai exact, procesul a 
început cu al Doilea Război Mondial: dictatura antonesciană şi războiul 
împotriva Uniunii Sovietice au avut efecte cumplite asupra instituţiilor şi 
mentalităților, favorizând accederea la putere a unui sistem politic şi a 
unei puteri străine: comunismul sovietic. După răsturnarea dictaturii an- 
tonesciene, în august 1944, dezvoltarea țării s-a îndreptat spre Est. Armata 
sovietică a ocupat țara, iar Partidul Comunist a ajuns la putere cu ajutorul 
autorităților sovietice. Aceste două forțe au demolat structurile existente 
şi au îngropat afinitățile intelectuale şi spirituale cu Occidentul într-un 
etos străin. În viaţa politică s-a instalat autoritarismul, în viaţa economică 
au apărut planificarea şi conducerea centralizată, iar în domeniul intelec- 
tual şi spiritual, intelectualii au fost obligați să-şi pună talentele în slujba 
creării unui om nou şi a unei societăți noi”. 

Anton Trifaş a fost numit rector al Seminarului din Iaşi la 20 august 
1946. Vremurile erau tulburi. Războiul se terminase şi pagubele erau 
imense. Din refugiul de la Beiuş, seminariştii nu puteau să revină la laşi, 
deoarece clădirea Seminarului din Copou era arsă complet. Seminariştii 
statornici au continuat totuşi formarea lor timp de un an de zile la Timişul 
de Jos, lângă Braşov, după care s-au întors la Iaşi, dar în clădirile de lângă 
Episcopie. În anul academic 1946/1947, părintele Trifaş a preluat conducerea 
Seminarului în care se aflau 42 de seminarişti, la care s-au adăugat încă 30 
de elevi în anul următor. Anii 1946 şi 1947 au fost ani grei, atât din cauza 
sărăciei de după război, cât şi din cauza foametei şi a secetei. Anul academic 
1947/1948 a început tot în clădirea de lângă Episcopie, deoarece la clădirea 
din Copou nu erau terminate reparaţiile. Dar când reparaţiile erau pe ter- 
minate, statul român a promulgat la 4 august 1948 Legea pentru reforma 
generală a învățământului. Această lege a închis toate şcolile străine, in- 
clusiv cele administrate de culte. S-au făcut epurări în rândurile profesorilor 
şi studenţilor de la universități. Seminarul din Iaşi a fost obligat să-şi în- 
trerupă activitatea, seminariştii au plecat acasă, iar clădirea din Copou a 
fost naționalizată. 

În calea instalării regimului totalitar de sorginte sovietică, Biserica era 
ultimul obstacol major. Totuşi, în acest caz, Partidul Comunist Român a 
urmat altă cale decât cea din Uniunea Sovietică, şi anume a încercat să 
manipuleze Biserica pentru a servi ţelurile regimului. Dacă Biserica Orto- 
doxă era mai uşor de subordonat, pentru că avea conducerea supremă în 
țară, nu la fel stăteau lucrurile cu Biserica Romano-Catolică şi Biserica 
Greco-Catolică. Astfel, Partidul Comunist, deşi a condamnat oficial credința 


22 K, HITCHINS, „Desăvârşirea națiunii române”, 452. 

religioasă, a tolerat-o în cadrul unor limite prescrise de lege. Aici se vede 
diferența față de modelul sovietic. În schimbul toleranţei, Partidul cerea 
supunerea şi validarea, cu glas tare, a politicii Partidului, fie internă, fie 
externă. Potrivit Legii cultelor religioase din 4 august 1948, Ministerul 
Cultelor a primit puterea de a controla oricând activitatea cultelor legal 
recunoscute, iar cultele recunoscute trebuiau să supună aprobării Ministe- 
rului Cultelor un statut reglementând activitatea lor, în conformitate cu 
legile statului; în schimb, Ministerul avea să plătească salariile angajaţilor 
cultelor recunoscute. 

Toate Bisericile din România au suferit în măsura în care au rezistat 
impunerii controlului de către stat. Strânsele legături ale Bisericii Roma- 
no-Catolice şi ale Bisericii Greco-Catolice cu Occidentul le-a dat curaj, dar 
şi comportamentul episcopilor lor, care au dovedit o remarcabilă demnitate, 
le-a întărit fidelitatea față de crezul şi identitatea lor. Totuşi, s-a verificat o 
deosebire majoră în modul în care au fost tratate cele două Biserici: Bise- 
rica Greco-Catolică a fost desființată, iar Biserica Romano-Catolică nu, 
deşi nici aceasta nu a scăpat de persecuții. Explicaţia rezidă în faptul că 
majoritatea credincioşilor romano-catolici erau maghiari, iar regimul co- 
munist din România evita acțiuni ce ar fi putut fi interpretate de vecinul 
său frățesc, Ungaria, ca acțiuni îndreptate împotriva minorității maghiare. 
În consecință, statul comunist nu a desființat Biserica Romano-Catolică, 
dar a căutat să o manipuleze, urmărind înlocuirea legăturii cu Vaticanul 
prin legătura cu Bucureştiul. Deşi a fost ruptă de Roma, regimul nu a reuşit 
niciodată să-şi impună autoritatea asupra Bisericii Romano-Catolice, de 
aceea, a fost ținută într-o poziţie ambiguă, fiind tolerată, dar nerecunoscută. 
Pentru că nu s-a ajuns la o înțelegere cu Ministerul Cultelor în privința 
statutului legal al Bisericii, Biserica Romano-Catolică din România a su- 
praviețuit, dar a rămas efectiv ilegală”. 

Aşadar, potrivit celor două legi din 4 august 1948, legea învățământului 
şi legea cultelor, părintele rector trebuia să închidă Seminarul şi să pună la 
dispoziția autorităților comuniste clădirea şi bunurile Seminarului. Pentru 
că nu a dat dovadă de zel în această acțiune „paşnică”, Anton Trifaş a fost 
arestat în 24 august 1948, plătind „lipsa de loialitate față de statul comu- 
nist” cu vreo doi ani de puşcărie la Galata şi Aiud”. După eliberarea din 


2 Cf. D. DELETANT, „România sub regimul comunist (decembrie 1947 — decembrie 1989)”, 
în M. BĂRBULESCU şi alţii, Istoria României, 494-496. 

La sfârşitul anului 1948, s-a înființat la Alba-Iulia un Institut teologic interdiecezan 
pentru studenţii catolici de la toate episcopiile catolice din țară. Acest Institut s-a deschis 
trei ani mai târziu, la sfârşitul anului 1951. Unii dintre seminariştii de la Iaşi au continuat 
cursurile la Alba-Iulia începând cu anul academic 1952/1953 şi terminând cu anul academic 
1955/1956. 

puşcărie, a lucrat în parohiile din Iaşi şi Oituz (Bacău). În timpul manda- 
tului de doi ani ca rector, părintele Trifaş a primit 30 de seminarişti, a 
condus la altar doi preoți şi s-a implicat în repararea clădirilor Seminarului 
din Copou. 

În anul 1956, Anton Trifaş a primit un nou mandat de rector la Semi- 
narul din laşi. Anul 1956 nu este un an de referință pentru memoria româ- 
nească. Totuşi, pentru grupul comuniştilor din România, a fost important. 
Se împlineau 10 ani de când comuniştii erau la putere (pe care au obținut-o 
prin falsificarea alegerilor din 1946). Erau zece ani de război împotriva 
duşmanului intern cu mai multe fațete: una dintre acestea era şi Biserica 
Romano-Catolică. În zece ani de revoluţie ideologică, economică şi socială, 
comuniştii au reuşit să construiască un partid, care a devenit instrumentul 
mutațiilor principale din societatea românească. Partidul s-a întărit la ni- 
vel naţional şi regional, controlând dezbaterea cu intelectualii. Totuşi, 
aceştia nu ignorau evoluția din Ungaria, unde existau presiuni în favoarea 
unei deschideri spre pluralism. La Cluj şi Bucureşti s-au format două gru- 
puri de reflecţie contestatară: intelectualii din Cluj urmau direcţia intelec- 
tualilor reformiști din Ungaria”. Astfel, în primăvara anului 1956 au înce- 
put să apară tensiuni serioase între Partid şi intelectuali, care i-au făcut pe 
comunişti să fie mult mai vigilenţi spre ceea ce ar putea să aducă influența 
maghiară în România. 

În acest context, adresa Arhiepiscopiei de Bucureşti din 28 iunie 1956, 
care solicita Ministerului Cultelor să aprobe deschiderea la Iaşi a unei Sec- 
ţii Române a Institutului Teologic Romano-Catolic de grad universitar 
Alba-lulia, a primit un răspuns pozitiv. Astfel, la 1 octombrie 1956, Minis- 
terul Cultelor a aprobat redeschiderea Seminarului diecezan din laşi, ca 
secție română a Institutului Teologic Romano-Catolic de Grad Universitar 
Alba-lulia, şi a obţinut retrocedarea clădirilor din Copou. Prorector al Se- 
minarului din laşi fost numit părintele Anton Trifaş. Deoarece clădirea 
retrocedată avea nevoie de reparaţii, cursurile au început abia în 26 no- 
iembrie 1956. A. Trifaş a rămas la conducerea Institutului până în 1967. 
Pentru devotamentul şi eficiența lui în desfăşurarea programului de for- 
mare din Seminar, a fost supranumit de studenţii săi Doctor practicus. În- 
tr-adevăr, s-a remarcat prin spirit practic, renovând clădirea Seminarului 
şi înzestrând-o cu recuzita necesară pentru studiu, cazare şi masă; a pro- 
pus la începutul anului 1965 un nou regulament al Institutului, iar la sfâr- 
şitul anului 1965 a reuşit să afilieze ad experimentum Institutul la Univer- 
sitatea Pontificală din Lateran. 


25 Cf. C. DURANDIN, Istoria Românilor, pp.294-297. 

Anton Trifaş a avut multe realizări în domeniul vieţii practice, dar clă- 
dirile renovate de el nu mai sunt. În schimb, pot fi văzuţi şi astăzi o bună 
parte dintre preoţii pe care i-a format. În sensul acesta, amintesc câteva 
date importante: a început anul academic 1956/1957 cu 103 elevi şi stu- 
denți; nu toți au ajuns preoţi, pentru că descinderile şi controalele Securi- 
tății statului au provocat victime şi în rândurile acestora. În ciuda terorii 
exercitate de Securitate, a limitei fixate de aşa-numitul numerus clausus 
cu privire la admiterea în Seminar şi a dificultăților de ordin material, 
până la sfârşitul mandatului său, A. Trifaş a văzut hirotoniți preoți 67 
dintre studenții săi. 

S-a pensionat pe caz de boală la 1 martie 1967, a murit în 29 februarie 
1968 şi a fost înmormântat în cimitirul din Horleşti (laşi). După părintele 
Anton Trifaş, activitatea Seminarului a continuat, iar ca rector a fost nu- 
mit părintele Gaşpar Bachmeier. 


Non multa sed multum 


Făcând abstracţie de timpul care îi separă şi privind în paralel misiunea 
acestor doi rectori evocați aici, observăm că unele aspecte îi apropie şi-i fac 
părtaşi la un destin comun marcat de o înaltă conştiinţă sacerdotală şi de 
responsabilitate față de Seminar: ambii au muncit cu zel pentru ființarea 
Seminarului (unul pentru înființare şi altul pentru reînființare); ambii au 
fost chemaţi să realizeze lucruri mari cu puţine mijloace materiale, cu pu- 
tini studenți şi colaboratori; ambii au fost buni organizatori, oameni prac- 
tici, dar şi pedagogi înţelepţi; în fine, ambii s-au preocupat mult de calita- 
tea, de profilul moral şi spiritual al candidaţilor la Preoţie. 

Din aceste trăsături comune celor doi rectori, mai putem desprinde o 
concluzie, şi anume că Seminarul a rezistat la presiunile ideologice ale is- 
toriei în măsura în care nu s-a îndepărtat de la menirea lui, şi anume ca 
prin preoții formați să-l ofere lumii pe Dumnezeu. 


